Το **Mercedes-Benz W100**, περισσότερο γνωστό ως **Mercedes-Benz 600**, ήταν ένα τεράστιων διαστάσεων υπερπολυτελές αυτοκίνητο που παρήχθη από τη γερμανική αυτοκινητοβιομηχανία Mercedes-Benz, από τον Αύγουστο του 1963 έως τον Ιούνιο του 1981, σε μόλις 2.677 αντίτυπα. Για σχεδόν 2 δεκαετίες ήταν ένα από τα ακριβότερα αυτοκίνητα στην παγκόσμια αγορά και, με διαφορά, το ακριβότερο μοντέλο της Mercedes-Benz. Ο κυριότεροι ανταγωνιστές του, ήταν η Rolls-Royce Phantom VI, το Lincoln Continental στην ειδική εκδοχή μεγαλύτερου μήκους Lincoln Continental Lehmann-Peterson, η Cadillac Fleetwood 75 και το Chrysler Imperial Crown Ghia.

Ανάπτυξη
--------

Η εξέλιξη του 600 άρχισε στα μέσα της δεκαετίας του 1950, όταν ο Nallinger Fritz, ένας μηχανικός που κατείχε ηγετικό ρόλο στην Mercedes-Benz, προώθησε την ανάπτυξη ενός πρότζεκτ για ένα «υπερπολυτελές αυτοκίνητο, για άνεση, ταξίδια και διασκέδαση». Οι σχετικοί προγραμματιστές έλαβαν εντολή να δημιουργήσουν ένα μοντέλο με ιδιαίτερα μακρύ μεταξόνιο. Το ντιζάιν του μοντέλου διαμορφώθηκε από τον Γάλλο Paul Bracq, ο οποίος ήταν ο επικεφαλής του σχεδιαστικού τμήματος της Mercedes-Benz μεταξύ του 1957 και του 1967. Τελικώς, η σχετική μελέτη ολοκληρώθηκε το 1960 και ακολούθησαν 12 διαφορετικές σειρές ελέγχου του προτύπου, το οποίο και διέθετε τα ακριβή χαρακτηριστικά του τελικού αυτοκινήτου, ενώ οι τελικές αισθητικές λεπτομέρειες διαμορφώθηκαν, επίσης από τον Paul Bracq, στα μέσα του 1961.

Παρουσίαση
----------

Τελικώς, το Mercedes-Benz 600 παρουσιάστηκε επίσημα στον Τύπο και στο κοινό το Σεπτέμβριο του 1963 στο Διεθνές Σαλόνι Αυτοκινήτου της Φρανκφούρτης. Μόλις 2 εβδομάδες νωρίτερα πάντως, το 600 είχε αποκαλυφθεί σε 10 δημοσιογράφους αυτοκινήτου από όλο τον κόσμο.

Κατά την παρουσίασή του, το «Grosser Mercedes» ή «Grand Mercedes», δηλαδή «Μεγάλο Mercedes», έγινε δεκτό με τεράστιο ενθουσιασμό και θαυμασμό από τον Τύπο και το κοινό. Θεωρήθηκε τότε ως το πιο σύγχρονο αυτοκίνητο του κόσμου, καθώς διέθετε στάνταρ 4-τάχυτο αυτόματο κιβώτιο, υδραυλικό τιμόνι, δισκόφρενα και στους 4 τροχούς, αερανάρτηση, ηλεκτρικά καθίσματα, ηλεκτρικά παράθυρα, κλιματισμό, ηλεκτρικά ρυθμιζόμενη ηλιοροφή, αυτόματο κλείσιμο στις πόρτες, κεντρικό υποβραχιόνιο με προαιρετικό ψυγείο ανάμεσα στα μπροστινά καθίσματα, ραδιόφωνο, έξτρα τηλέφωνο, ενώ μπορούσε να παραγγελθεί ακόμα και με τηλεόραση για τους πίσω επιβάτες. Από την άλλη, βέβαια, η τιμή του ήταν εξαιρετικά υψηλή: ενδεικτικώς στη Γερμανία, κατά την έναρξη των πωλήσεων το 1964, κόστιζε 56.500 γερμανικά μάρκα με την τότε ισοτιμία.

Αν και τυπικώς είχε μπει στην παραγωγή ήδη από τον Αύγουστο, στην πράξη μόλις 3 αντίτυπα κατασκευάστηκαν μέσα στο 1963 και η μαζική παραγωγή του μοντέλου ξεκίνησε μόλις τον Σεπτέμβριο του 1964. Η πρώτη παράδοση έγινε σε έναν αρχιτέκτονα από τις ΗΠΑ, ενώ το αποκορύφωμα της παραγωγής σημειώθηκε το 1965, με 408 αντίτυπα το ημερολογιακό αυτό έτος.

Εκδοχές αμαξώματος
------------------

Κατασκευαζόταν στις εξής εκδοχές:

* Κανονικό μεταξόνιο:
	+ 4-πορτο σεντάν, με διαστάσεις παρόμοιες μιας σημερινής Mercedes S600 sedan.
	+ 4-πορτο σεντάν, με ηλεκτρικό παράθυρο σε ένα διαχωριστικό παραπέτασμα, μεταξύ μπροστινών και πίσω θέσεων.

* Μακρύ μεταξόνιο (Pullman):
	+ 4-πορτη λιμουζίνα. Διέθετε μια τρίτη ενδιάμεση σειρά καθισμάτων, που έβλεπαν προς τα πίσω, και ηλεκτρικό παράθυρο σε επίσης διαχωριστικό παραπέτασμα, μεταξύ μπροστινών και ενδιάμεσων / πίσω θέσεων.
	+ 6-πορτη λιμουζίνα. Διέθετε μια τρίτη ενδιάμεση σειρά καθισμάτων, που έβλεπαν προς τα εμπρός (στο αντίστοιχο διάστημα ανάμεσα στις επιπλέον πόρτες), και ηλεκτρικό παράθυρο σε επίσης διαχωριστικό παραπέτασμα, μεταξύ μπροστινών και ενδιάμεσων / πίσω θέσεων.

Ειδικότερα για τη Γερμανική κυβέρνηση, το Βατικανό και ορισμένες άλλες κυβερνήσεις, κατασκευάστηκαν και 59 λιμουζίνες με μακρύ μεταξόνιο, εκδοχής **Landaulet**, δηλαδή ημι-καμπριολέ με ανοιγόμενη οροφή πάνω από τις πίσω θέσεις, όλες μέχρι και το 1971.

Παραγωγή
--------

Το προφίλ ενός Mercedes-Benz 600 σε φωτογραφία του 1980.
Mercedes-Benz 600 Pullman, 4-πορτο με 3 σειρές καθισμάτων, του 1965 που είχε χρησιμοποιηθεί για μεταφορά προσκεκλημένων από τη Γερμανική Κυβέρνηση, στο Μουσείο της Mercedes.
Mercedes-Benz 600 στο Μουσείο της Sinsheim, στη χαμηλή θέση της ανάρτησης, όταν ο κινητήρας δεν λειτουργούσε.
Mercedes-Benz 600 που κατείχε ο Έλβις Πρίσλεϊ.
Η παραγωγή του στάνταρ 600 ξεκίνησε τον Αύγουστο του 1963 και της έκδοσης Pullman με το μακρύτερο μεταξόνιο τον Σεπτέμβριο του 1963. Τα πρώτα 2.242 αντίτυπα κατασκευάστηκαν έως το 1972. Η πρώτη πετρελαϊκή κρίση του 1973 (που ξέσπασε εντελώς αναπάντεχα τον Οκτώβριο του 1973) και η εισαγωγή, στα τέλη του 1972, του πολύ πιο σύγχρονου αισθητικά και με πολύ χαμηλότερη εμπορική τιμή Mercedes-Benz W116 (η πρώτη γενιά της S-Class) μείωσαν κατακόρυφα τη ζήτηση από το 1973 και μετά. Στα μετέπειτα χρόνια, συνέχισε να κατασκευάζεται με πολύ βραδύτερο ρυθμό, κατά μέσον όρο 50 αυτοκίνητα ετησίως από το 1974 έως το 1980, και να διατίθεται μόνο κατόπιν παραγγελίας, συνήθως χωρίς να υπάρχει πλέον στις αντιπροσωπείες. Το τελευταίο W100 κύλησε από τη γραμμή παραγωγής στις 10 Ιουνίου 1981, με μόλις 20 αντίτυπα να παράγονται το έτος αυτό, που αισθητικά είχε αρχίσει πλέον να δείχνει έντονα την ηλικία του. Συνολικά παρήχθησαν 2.677 αντίτυπα σειράς W100, από τα οποία τα 2.190 ήταν με κανονικό μεταξόνιο, τα 304 με μακρύ μεταξόνιο (Pullman) 4-πορτα, τα 124 με μακρύ μεταξόνιο (Pullman) 6-πορτα και τα 59 ήταν Landaulet. Από τα 59 αντίτυπα Landaulet, μόνο τα 26 ήταν 6-πορτα, ενώ τα άλλα 33 ήταν 4-πορτα.

Πρακτικώς, μόλις τον Ιούνιο του 2002, με την έναρξη της παραγωγής των υπερπολυτελών σεντάν Maybach 57 / 62, εμφανίστηκε ένας πραγματικός διάδοχος του W100.

Αναλυτικά, τα ετήσια νούμερα παραγωγής του W100 ήταν τα εξής:

| Έτος | Παραγωγή |
| --- | --- |
| 1963 | 3 |
| 1964 | 107 |
| 1965 | 408 |
| 1966 | 323 |
| 1967 | 159 |
| 1968 | 223 |
| 1969 | 336 |
| 1970 | 236 |
| 1971 | 237 |
| 1972 | 210 |
| 1973 | 82 |
| 1974 | 52 |
| 1975 | 42 |
| 1976 | 47 |
| 1977 | 55 |
| 1978 | 40 |
| 1979 | 53 |
| 1980 | 44 |
| 1981 | 20 |
| Σύνολο | 2.677 |

Αναφορές
--------

1. ↑  Werner Oswald: *Deutsche Autos 1945-1990*, vol.5. Motorbuch Verlag, Stuttgart 2001, ISBN 3-613-02131-5, p. 54.

Βιβλιογραφία
------------

* Clarke, R.M. επιμ. (2005). *Mercedes-Benz S Class and 600: Limited Edition Extra 1965-1972*. Cobham, Surrey, UK: Brooklands Books. ISBN 1855206935.
* Hofner, Heribert (2001). *Mercedes-Benz 600* (στα Γερμανικά). Bielefeld, Germany: Delius Klasing. ISBN 3768811999.
* Koehling, Bernd S. (2021). *Mercedes-Benz: Everything you want to know about the W100: From the SWB 600 and coach-built models to the Pullman Landaulet*. Independently published. ISBN 9798741990841.
* Sacardi, Cajetan (2013). *Mercedes-Benz 300 & 600: Staatslimousinen 1951–1981* [*Mercedes-Benz 300 & 600: State Limousines 1951–1981*]. Schrader-Typen-Chronik series (στα Γερμανικά). Stuttgart: Motorbuch Verlag. ISBN 9783613035324.
* Wiedmaier, Michael· Knetsch, Wulf H. (1999). *600: Der Grosse Mercedes / The Grand Mercedes* (στα Γερμανικά και Αγγλικά). Gundersheim, Germany: Verlag Direkte Kommunikation. ISBN 3933797012.
* Wiedmaier, Michael (2008). *Mercedes-Benz 600: die Feine Art des Fahrens* [*Mercedes-Benz 600: The Fine Art of Driving*]. WKP-Edition Klassik series (στα Γερμανικά). Freilassing: WKP-Verlag. ISBN 9783980727143.

Εξωτερικοί σύνδεσμοι
--------------------

|  |  |
| --- | --- |
| Commons logoCommons logo | Τα Wikimedia Commons έχουν πολυμέσα σχετικά με το θέμα   **Mercedes-Benz W100** |

* Mercedes W100 (600) 1963 - 1981
* MB Grand 600
* Επίσημη Γερμανική ιστοσελίδα για το Mercedes 600

  


|  |  |
| --- | --- |
| **Αυτοκίνητα της Mercedes-Benz 1946 - Δεκαετία 1970** | νεότερα -> |
| **Κατηγορία** | **Σειρά** | Δεκαετία 1940 | Δεκαετία 1950 | Δεκαετία 1960 | Δεκαετία 1970 |
| 6 | 7 | 8 | 9 | 0 | 1 | 2 | 3 | 4 | 5 | 6 | 7 | 8 | 9 | 0 | 1 | 2 | 3 | 4 | 5 | 6 | 7 | 8 | 9 | 0 | 1 | 2 | 3 | 4 | 5 | 6 | 7 | 8 | 9 |
| Τετρακύλινδρα | 4-πορτα | W136 / W191 | W120 / W121 | W110 | W115 |  |
| Roadster |  |  | W121 |  |  |
| Εξακύλινδρα | 4-πορτα |  |  | W187 | W105 / W180 / W128 | W111 | W114 | W123 |
| Coupé |  |  | W187 | W180 / W128 |  |  |
| Μεγάλα | 4-πορτα |  |  | W186 / W189 | W111 | W108 / W109 | W116 |
| Πολυτελειας |  |  | W188 |  |  | W112 |  |  |
| Υπερπολυτελείας |  |  | W186 / W189 | W112 | W100 (600) |
| Σπορ | Roadster |  |  | W198 | W113 | R107 |